Boston Dynamics bygger “Handle Robot” der klarer lagerarbejdet

I fremtiden er det slut med, at lagermedarbejdere selv skal laste kasser på paller for at køre dem rundt på lageret. I hvert fald hvis det står til robotproducenten Boston Dynamics. De har nemlig bygget en robot der gør hele arbejdet med at flytte kasser rundt på lageret selv. Den såkaldte Handle Robot. Den kan løfte ca. 15 kilo i nuværende version, men Boston Dynamics arbejder på, at den skal kunne løfte en del tungere kasser.

Hurtig og præcis

Videoen demonstrerer, at robotteknologien udvikler sig meget hurtigt for tiden – for Handle Robot er ekstremt hurtig og præcis, hvilket er en ganske stor bedrift for en robot der skal agere ude i “virkeligheden”. Det kan selvfølgelig være, at den vil få svært ved at overvinde uforudsete forhindringer, men ikke desto mindre er det imponerende at den er så effektiv som det ser ud til at den er på videoen.

Skræmmende robotter

Vi har tidligere skrevet om Boston Dynamics og deres robotter der både kan dyrke parkour og bare generelt være lidt skræmmende. Boston Dynamics er en af de producenter i verden der er længst fremme med at udvikle menneske/dyrelignende robotter, og de finder hele tiden nye anvendelsesmuligheder for de avancerede robotter.

Boston Dynamics bygger “Handle Robot” der klarer lagerarbejdet